19. schôdza NR SR - 14.deň - A. dopoludnia
Dátum: 2024-10-03
Poslanec: Jakab, Július (SLOVENSKO)
Druh vystúpenia: Vystúpenie v rozprave

22. Dobrý deň, dámy a páni, chcem pánovi predsedajúcemu oznámiť, že budem čítať na konci pozmeňujúce návrhy, práve kvôli tomu, že predsedajúci Tibor Gašpar si vykladal rokovací poriadok bársjak, a teda budem čítať tie pozmeňujúce návrhy, ktoré podával Igor Matovič a sú rozporované, že či sú podané v poriadku. (Prerušenie vystúpenia predsedajúcim.) Danko Andrej, podpredseda NR SR 23. Dobre, len vás prosím, upozornite ma a poproste zastaviť čas, dobre? Jakab, Július, poslanec NR SR 24. Ďakujem. Chcel som sa opýtať, pán minister, dobrý deň, že či teda bude ešte nejaký kolotoč zmien po včerajšej koaličnej rade, alebo je to všetko tak, ako to poznáme, či budú ešte nejaké pozmeňováky. (Reakcia ministra.) Dobre, takže lebo lex kolotočár by si ešte zaslúžil nejaké zmeny, keď už sme ich videli pri niektorých daňových sadzbách štyrikrát, trikrát, dvakrát, päťkrát. Už sme tu zažili možné aj nemožné, zdaňovanie firiem 22 % nad 5 mil., 22 % nad milión, 24 % nad 5 mil., všetko sa tu menilo. A ja chcem povedať dneska niečo nové, čo tu ešte nezaznelo, pretože ako hovorili kolegovia, že sme svedkami úplne absurdných udalostí posledné dni a posledné týždne. Tak ja vám chcem natieniť, že čo sa absurdné dialo na finančnom výbore, ktorý niekoľko hodín rokoval o tomto zákone, ktorý ožobračil ľudí o 2,7 mld., čiže 500 eur jedného občana. Myslím, že pán Blcháč, predseda výboru dišputoval nad tým, že jemu sa nezdá, že to bude 300 eur na jedného občana, ja hovorím, že to bude 500, lebo 2,7 mld. deleno 5,4 mil. obyvateľov je 500. Čiže keď idete vytiahnuť 2,7 mld., je to 500 eur z peňaženky každého občana Slovenskej republiky. Začal som Tiborom Gašparom, ktorý tu svojvoľne rozhoduje o rokovacom poriadku a hovorí, že kedy tie pozmeňováky sú platné a nie sú platné, a kedy hovorí, že či to tričko teraz je viditeľné, alebo teraz nie je viditeľné, alebo čo ako, hej. (Rečník si odhrnul sako a vypol hruď s bielym nápisom na červenom tričku „Zvýšili sebe platy ľuďom dane“ , pozn. red.) Proste keď si dáte to sako, tak zrazu ho nevidno, vidno, ja už ani neviem. A potom prídu pre vás policajti a vás vyvedú. Tak takto sa ukazuje sociálna demokracia aj na finančnom výbore. Za prvé. Na tomto tričku je hovorené o zvyšovaní platov vládnych poslancov. Na finančnom výbore som to otvoril a koaliční poslanci, konkrétne pán Ľupták povedal: „Ja dám poslanecký návrh, že sa rušia poslanecké náhrady a plat poslanca, pokiaľ nebude vyrovnaný štátny rozpočet, bude to jedno euro. Tento poslanecký návrh predložím a som zvedavý, ako za to budete hlasovať. “ A ja som povedal: „ Pán Ľupták, poďte do toho, budem vám za to hlasovať, poďte a znížime aj platy ministrom,“ n a čo pán minister povedal: "Samozrejme, keď, páni poslanci, budete diskutovať, môžete odhlasovať, čo chcete, zníženie platov aj nám, mne je to jedno.“ Takže máme koaličnú vôľu. Ja im hovorím, ste vo vláde, pán minister, ste vo vláde, priamo tam sedíte, tuná máte vládnych poslancov, máte väčšinu. Ak ste chlapi, ja som vás tam vyzýval, dajte slovo chlapa, poďme si na to podať ruky, znížte tie platy. Poďte do toho! Keď je vám to jedno, keď sa toho nebojíte. Ale nevidím tu žiadny taký pozmeňovák okrem toho, ktorý sme podali my za hnutie SLOVENSKO. Žiadny koaličný poslanec na to nenabral odvahu, takže reči na výbore, a potom vidíme, ako to dopadne v skutočnosti. Keď som hovoril o tom, aký dopad má zvýšenie dane na firmy a že budú odchádzať do zahraničia, tak to je presne to, čo aj momentálne zverejnil inštitút INESS, aká je daň z príjmu pre právnické osoby v okolitých krajinách a na Slovensku. Pozrite si to. Vypočítali aj spolu že s transakčnou daňou bude daňové zaťaženie z príjmu firiem 27,3 % na Slovensku, v Maďarsku 9 %. Kde pôjdu tie firmy? Toto som sa na výbore pýtal, odcitujem pána Muňka, lebo teraz tu argumentoval, že aké my máme hrozné ekonomické pohľady, tak odcitujem ekonomický pohľad pána poslanca Muňka: „Samozrejme, že neodídu tie firmy od nás. U nás sú najnižšie mzdy, takže nikto nepôjde od nás, lebo by musel ďaleko viac vyplácať v každej jednej krajine.“ Tak toto je ekonomický pohľad pána poslanca Muňka. To je vlastne to, čo aj hovoril pán Dostál, že keď vládnu sociálni demokrati, tak v okolitých krajinách rastú platy, pardon, rastú platy aj dvojnásobne, zatiaľ čo u nás o 17 %, to sú fakty, ktoré povedal pán Dostál, lebo pamätáte si ten výrok Roberta Fica: „ Tá Slovač, oni sú takí, že tých 300-400 eur keď zarobia, sú celí šťastní a nepotrebujú viac, a preto tie firmy u nás budú.“ Tak zaťažíme tie firmy a tým ľuďom sa nebudú zvyšovať platy, pretože tie firmy na to, aby prežili pod tým, čo na nich chystá vládna koalícia, nebudú zvyšovať platy a pán Muňko to považuje za perfektný ekonomický pohľad. U nás sú najnižšie mzdy, takže nikto nepôjde od nás, lebo by musel ďaleko viac vyplácať v každej jednej krajine. Perfektné! Tak udržujme tú strašne nízku mzdu na Slovensku. Nedovoľme tým ľuďom viac zarobiť. Výborný pohľad! Na finančný výbor prišla matka siedmich detí. Normálne prišla, si sadla ako verejnosť, čakala, kým dostane slovo od predsedajúceho výboru, a hovorila o tom, ako ju zasiahne, keď príde o daňový bonus na deti, pretože vychováva slušne, vychováva sedem detí. Ja vám poviem, čo na to povedal pán minister: „ A vy ste kto?“ V polovičke príhovoru matky siedmich detí, minister ju preruší a pýta sa: „Vy ste kto? Kto ste vy?“ A potom ju tak surovo odpálil z toho výboru, že tá pani po dvoch hodinách, čo tam sedela, odišla sklamaná, matka siedmich detí, odišla sklamaná, ja som išiel za ňou, vravela, že komunikovala s koaličnými poslancami, myslím, že pán Náhlik tam bol. Tak prišla dobrovoľne ministrovi povedať o svojom probléme, o tom, že čo to spôsobí, keď daňový bonus na dieťa im zoberie, lebo vychováva sedem detí, aký to bude mať na krajinu dopad, a sociálni demokrati sa pýtajú: „Vy ste kto?“ Tak ja sa vás pýtam, kto ste vy, že takto sa bavíte s matkou siedmich detí, ktorá prináša novú generáciu ľudí na Slovensko, ktorí poctivo pracujú obidvaja rodičia a prídu o stovky eur kvôli vám na výchovu tých detí?! Že sa nehanbíte! A táto matka musela na tom, na tom výbore počúvať, keď pán Karas prednášal pozmeňujúci návrh, v ktorom hovorí, a ideme znížiť DPH na 5 % na noviny s erotickým obsahom. Pecka. Znížiť daň na noviny s erotickým obsahom na 5 %, tak na to sa milióny nájdu, na to sa milióny nájdu, aby si mohol niekto pozrieť nejaký bulvár s nahotinkami! Pecka. Ale na deti, na výchovu ďalšej generácie, na rodiny, tak na to milióny nie sú. Tak toto si vypočula tá matka pred tým, ako odišla. A potom jeden pán, tiež tam prišiel z odbornej verejnosti, hovorí, že: „Pán minister, zvyšujete nám tu dane, podnikateľom, a čo taká spotrebná daň z vína, ktorá je nula percent?“ Zacitujem pána ministra: To, tak toto víno je citlivá oblasť, na to ani vôľa v parlamente nebude, to vám garantujem. Takže vínečko, hej, na to sú milióny, noviny s erotickým obsahom, zníženie DPH, na to sú milióny, ale tá matka siedmich detí si tam musela vypočuť, že peniaze na deti, na ďalšiu generáciu, na slušne vychované deti nie sú. Tak toto je tá sociálna demokracia. Potom sme sa ešte bavili to na margo tých všetkých konšpirátorov, z ktorých niektorí sa tu aj dostali do Národnej rady a ktorí chvália kdekoho a chceli mier a žiadne náboje. Ani náboj na Ukrajinu, chceme mier, brat za brata a neviem, čo všetko som tu počul. Keď sme sa bavili o tom, že Slovensko je najväčším exportérom, normálne že lídrom na svete v exporte nábojov, myslím, že niektorí poslanci, pán Hlina na to upozorňoval, tak myslím, že pán Ľupták povedal, že ale to je teraz platené, to úž nie zadarmo. Jáj, tak keď sú z tých nábojov peniaze, tak to už nevadí, to už netreba mier, to malo byť že Ani náboj na Ukrajinu, v zátvorke: keď je zadarmo. Keď je platený, všetko je v pohode. Takže odkaz aj tej rodine, aj tá pani, ja som potom za ňu vybehol na chodbu, lebo mi jej bolo ľúto, tak ten odkaz, ktorý si brala so sebou, je že víno, nahotinky v bulvároch, to áno, ale rodiny a deti nie, pracujúcim sa vysmievať, že majú málo a ešte budú mať menej, a toto je odkaz, ktorý im dáva sociálna demokracia. A toto reprezentuje celý tento návrh, ktorý tu minister predkladá. Ďakujem pekne. Budem čítať teraz pozmeňovacie návrhy. Pán predsedajúci, prosím, zastavte mi čas, budem čítať. (Prerušenie vystúpenia predsedajúcim.)